Smernica Komisie
zo 6. septembra 1989,
ktorou sa mení a dopĺňa príloha k smernici Rady 82/471/EHS, týkajúcej sa určitých produktov používaných vo výžive zvierat
(89/520/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 82/471/EHS z 30. júna 1982, týkajúcu sa určitých produktov používaných vo výžive zvierat [1], naposledy zmenenú a doplnenú smernicou 88/485/EHS [2], najmä na jej článok 6,
keďže smernica 82/471/EHS ustanovuje, aby sa jej príloha v dôsledku rozvoja vedeckých alebo technických poznatkov pravidelne menila a dopĺňala;
keďže analýza nového produktu patriaceho do skupiny aminokyselín ukázala, že tento produkt spĺňa požiadavky smernice 82/471/EHS; keďže z tohto dôvodu by sa za určitých podmienok malo povoliť používanie tohto produktu vo výžive zvierat;
keďže sa zistilo, že je potrebné zmeniť charakteristiky zloženia a osobitné ustanovenia pre "hydroxyanalógy aminokyselín" uvedené v prílohe;
keďže opatrenia ustanovené v tejto smernici sú v súlade so stanoviskom Stáleho výboru pre krmivá,
PRIJALA TÚTO SMERNICU:
Článok 1
Príloha k smernici 82/471/EHS sa mení a dopĺňa tak, ako je ustanovené v prílohe k tejto smernici.
Článok 2
Členské štáty uvedú do platnosti zákony, iné predpisy a administratívne opatrenia potrebné na dosiahnutie súladu s touto smernicou najneskôr do 31. decembra 1990.
V ustanoveniach prijatých podľa prvého odseku sa uvádza výslovný odkaz na túto smernicu.
Členské štáty o tom budú bezodkladne informovať Komisiu.
Článok 3
Táto smernica je adresovaná členským štátom.
V Bruseli 6. septembra 1989